Aleksejs Rosļikovs

Aleksejs Rosļikovs (dzimis ) ir Latvijas krievu izcelsmes policists, uzņēmējs un politiķis, bijušais 14. Saeimas deputāts. Šobrīd Rīgas domes deputāts, pārstāv partiju "Stabilitātei!", agrāk partijas "Saskaņa", tad partijas "Alternative" biedrs.

 Dzīvesgājums 
Dzimis 1984. gadā Rīgā Viktora Rosļikova un Zojas Blekbernas ģimenē. Strādāja veselības aprūpē, vēlāk Valsts policijas Rīgas reģiona pārvaldē. Šajā periodā satuvinājās ar politisko aktīvistu Agri Sūnu, kurš strādāja turpat. 2011. gadā A. Rosļikovs absolvēja Biznesa augstskolas "Turība" uzņēmējdarbības vadības studiju programmu.

No 2010. līdz 2012. gadam viņš bija valdes loceklis (kādu laiku — arī direktors) konditorejas izstrādājumu ražošanas uzņēmumā SIA Premier Desserts International. 2010. gada decembrī A. Rosļikovs dibināja uzņēmumu SIA "SUV9 Latvija" (vēlāk — SIA "Fondior"), kas reģistrēts kā privātās apsardzes pakalpojumu sniedzējs ar vidēji 50 darbiniekiem. Bija uzņēmuma vienīgais īpašnieks līdz 2013. gadam, bet pēc tam uzņēmuma īpašumdaļas pilnā apjomā nodeva Krievijas pilsonim Romanam Bobrenkovam. Pēc pusgada, 2013. gada jūlijā, saistībā ar VID lēmumu, uzņēmums saimniecisko darbību beidza.

2014. gada augustā A. Rosļikovs dibināja privātās apsardzes uzņēmumu SIA "SUV9 SC", 2015. gada septembrī nodeva uzņēmuma īpašumdaļas uzņēmējam Ruslanam Koļesņikovam, kurš pēc mēneša, 2015. gada oktobrī, saistībā ar VID lēmumu, izbeidza uzņēmuma saimniecisko darbību. Cita starpā uzņēmums bija saistīts arī ar 2012. gadā dibināto apsardzes pakalpojumu sniedzēju SIA "Archer AG" (vēlāk — SIA "SUV9 Security Control", SIA "Control Process"), kuram līdzīgā veidā tika organizēta vairāku īpašnieku un valdes locekļu savstarpējā maiņa, līdz tas beidzot nonāca Ukrainas pilsoņa Vitālija Bogorčika valdījumā, kurš uzņēmuma darbību, arī saistībā ar VID lēmumu, beidza 2015. gada janvārī. Taču viens no vissenāk reģistrētajiem saistītajiem uzņēmumiem ir 2008. gadā reģistrētais Raimonda Buša privātās apsardzes pakalpojumu sniedzējs SIA "G4C" (vēlāk — SIA "SUV 9"), kurš, tāpat, saistībā ar VID lēmumu, darbību beidza 2018. gadā.

Paplašinot darbības sfēru ar taksometru pakalpojumu sniegšanu, 2016. gada februārī A. Rosļikovs dibināja SIA "TAKSILV", kur līdz 2018. gadam valdē darbojās arī R. Bušs, vēlāk to nododot Andrejam Apončikam. 2021. gadā uzņēmuma saimniecisko darbību pārtrauca ar VID lēmumu. Ar A. Rosļikovu netieši saistītie uzņēmumi ir Raimonda Buša 2014. gadā dibinātais auto nomas uzņēmums SIA "SSC Management" un Intara Rožkalna 2012. gadā dibinātais apsardzes pakalpojumu sniedzējs SIA "BTL & M" (vēlāk — SIA "Baltijas leģions"), ko vēlāk nodeva R. Buša sievas, partijas "Stabilitātei!" biedres Irinas Bušas īpašumā. Lai gan SIA "Baltijas leģions" darbojas jau no 2012. gada, tajā līdz 2018. gadam bija reģistrēts tikai viens darbinieks, taču 2019. gadā — jau 39 darbinieki, un uzņēmums darbojās ar apgrozījumu 0,4 miljoni eiro, bet 2020. gadā — 59 darbinieki ar apgrozījumu 0,6 miljoni eiro. Uz 2022. gadu uzņēmumā joprojām strādāja arī partijas "Stabilitātei!" biedri Ēriks Žeļeznovs, kā arī Ilgvars Veide. Sākotnējais uzņēmuma dibinātājs I. Rožkalns, kā arī viņa dēls Ģirts Rožkalns galvenokārt darbojas ar reklāmas materiālu, mediju un promo drukas pakalpojumiem saistītās uzņēmumu valdēs, kā SIA "G&Z Production" un SIA "Gzpro.lv", kas palīdz arī saskaņot dizainus un izkārtņu projektus Rīgas domē.

Latvijas plašsaziņu medijos izskanējis, ka A. Rosļikovs ar biežo jaunu uzņēmumu dibināšanu, saistīto valdes locekļu maiņu un uzņēmumu likvidēšanu izvairījies no nodokļu apmaksas, jo uzņēmumus likvidēja brīdī, kad tiem bija uzkrājies nodokļu parāds.

 Politiskā darbība 
2017. gadā A. Rosļikovu ievēlēja par Rīgas domes deputātu no partiju "Saskaņa" un "Gods kalpot Rīgai!" apvienības. 2019. gadā viņu izslēdza no partijas "Saskaņa", un līdz domes atlaišanai 2020. gada februārī viņš kopā ar Valēriju Petrovu, Vitāliju Dubovu un Vadimu Baraņņiku darbojās Neatkarīgo deputātu frakcijā.
2020. gadā iestājās partijā "Alternative" (iepriekš — "Spēks vienotībā", tagad — "Tautas varas spēks"), darbojās tajā valdošā amatā, un no partijas kandidēja ārkārtas 2020. gada Rīgas domes vēlēšanās, taču domē ievēlēts netika.

2020. gada novembrī A. Rosļikovs kopā ar Valēriju Petrovu reģistrēja, bet 2021. gada janvārī oficiāli nodibināja politisko partiju "Stabilitātei!", no kuras saraksta viņš kā saraksta līderis un Ministru prezidenta amata kandidāts 2022. gada rudenī kandidēja 14. Saeimas vēlēšanās. Viņu ievēlēja par 14. Saeimas deputātu. Partija "Stabilitātei" A. Rosļikovu izvirzīja Nacionālās drošības padomes locekļa amatam un Saeimas priekšsēdētāja amatam 2022. gadā un 2023. gadā.

Īsi pirms 2025. gada pašvaldību vēlēšanām A. Rosļikovs no Saeimas tribīnes noslēdzot savu runu latviski, krieviski iesaucās: “Mūsu ir vairāk! Krievu valoda — mūsu valoda!”, kā arī parādīja rupju žestu, par ko viņš uz vienu sēdi tika izslēgts no Saeimas sastāva. 9. jūnijā par šo gadījumu un citām viņa veiktajām darbībām Valsts drošības dienests uzsāka kriminālprocesu aizdomās par palīdzības sniegšanu agresorvalstij Krievijai pret Latviju vērstā darbībā un nacionālā naida un nesaticības izraisīšanu. 2025. gada Rīgas domes vēlēšanās ievēlēts par pašvaldības deputātu.

 Sabiedriskā darbība 
2014. gadā A. Rosļikovs kļuva par Apsardzes darbinieku biedrības valdes locekli. 2015. gadā A. Rosļikovs piedalījās Latvijas Apsardzes nozares darbinieku arodbiedrības dibināšanā, kā arī tika ievēlēts par tās priekšsēdētāju. Arodbiedrības pirmajā sanāksmē viņš medijiem skaidroja, ka arodbiedrība plāno aktīvi darboties ar nozari saistītajās komisijās, lai ietekmētu apsardzes nozarei svarīgu jautājumu lemšanu, tostarp vidējās algas palielināšanu nozares darbiniekiem. Arodbiedrības pirmā sanāksmē norisinājās Ventspilī, kur apjomīgas apsargu vienības ir tādiem lielajiem Latvijas uzņēmumiem kā Ventspils nafta, Ventamonjaks, Ventbunkers un citiem, arī Latvijas dzelzceļš. Līdzās A. Rosļikovam arodbiedrību sanāksmē pārstāvēja arī tās Kurzemes nodaļas vadītāju Ervīns Līcs, kurš, līdzīgi kā A. Rosļikovs, ir vairāku likvidētu apsardzes uzņēmumu īpašnieks, kā, piemēram, SIA "Sardze", SIA "Ventspils sardze" un citi.

2016. gada septembrī A. Rosļikovs uzsāka darbu arī Latvijas Apvienotās policistu arodbiedrības (LAPA) valdē. Mediji tolaik gan vēstīja par divdomīgiem A. Rosļikova kandidatūras apstiprināšanas apstākļiem. Proti, oficiālajos dokumentos reģistrēts, ka A. Rosļikova ievēlēšana notikusi īpaši šim mērķim sasauktā arodbiedrības sapulcē, kādā ar Agri Sūnu saistītā īpašumā Skrundā ar nosaukumu "Dižie vēži", kurā ieradušies 28 arodbiedrības delegāti, visiem vienbalsīgi nobalsojot par A. Rosļikova kandidatūru. Uz sapulces dokumenta gan redzams tikai A. Sūnas un A. Rosļikova paraksts, kā arī pēdējais vienlaikus bijis sapulces protokolists. Abi tomēr esot apgalvojuši, ka procedūra notikusi likumīgi.

 Atsauces 

Kategorija:1984. gadā dzimušie
Kategorija:Rīgā dzimušie
Kategorija:"Saskaņas" politiķi
Kategorija:14. Saeimas deputāti
Kategorija:Rīgas domes deputāti (2017—2020)
Kategorija:Latvijas uzņēmēji
Kategorija:Latvijas policisti
Kategorija:Biznesa augstskolas "Turība" absolventi